កម្ពុជា​និង​ថៃ​នឹង​យក​សេចក្តី​ថ្លែង​ការណ៍​​អ.ស.ប.​ជា​មូលដ្ឋាន​ដោះស្រាយ​​ជម្លោះ​ព្រំដែន
អាស៊ាន​នឹង​កោះ​ប្រជុំ​ថ្នាក់​រដ្ឋមន្ត្រី​នៅ​ថ្ងៃ​ទី​២២​ខែ​កុម្ភៈ​ដើម្បី​ដោះ​ស្រាយ​បញ្ហា​ខ្មែរ​-ថៃ។
ប្រទេសកម្ពុជា និងប្រទេសថៃបានអះអាងថា ខ្លួននឹងគោរពតាមសេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិសម្រាប់យកមកធ្វើជាមូលដ្ឋានដោះស្រាយជម្លោះព្រំដែន រវាងប្រទេសជាតិទាំងពីរ ដោយសន្តិវិធី។ សមាគមអាស៊ាននឹងបើកកិច្ចប្រជុំថ្នាក់រដ្ឋមន្ត្រីការបរទេសនៅទីក្រុងហ្សាការតា ប្រទេសឥណ្ឌូនេស៊ី នៅសប្តាហ៍ក្រោយ ដើម្បីស្វែងរកដំណោះស្រាយបញ្ហាជម្លោះព្រំដែនរវាងប្រទេសកម្ពុជា និងប្រទេសថៃ។ មន្ត្រីផ្លូវការក្រសួងការបរទេសកម្ពុជាបានថ្លែងនៅថ្ងៃអង្គារនេះថា ប្រទេសកម្ពុជាគោរពតាមសេចក្តីសម្រេចរបស់ក្រុមប្រឹក្សាសន្តិសុខអង្គការសហប្រជាជាតិអំពីបទឈប់បាញ់ អំពីការចរចាដោះស្រាយជម្លោះដោយសន្តិវិធីនិងអំពីតួនាទីអាស៊ាននៅក្នុងបញ្ហាជម្លោះខ្មែរ-ថៃនេះ។ សេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិបានបញ្ជាក់ថា សមាជិកក្រុមប្រឹក្សាសន្តិសុខអង្គការសហប្រជាជាតិបានអំពាវនាវឲ្យភាគីទាំងពីរបង្ហាញនូវភាពអត់ធ្មត់ជាអតិបរមា និងជៀសវាងសកម្មភាពណាមួយដែលអាចធ្វើឱ្យស្ថានភាពកាន់តែធ្ងន់ធ្ងរឡើង។ សមាជិកក្រុមប្រឹក្សាសន្តិសុខអង្គការសហប្រជាជាតិបានទទូចបន្ថែមទៀតឲ្យភាគីទាំងអស់បង្កើតយន្តការបទឈប់បាញ់គ្នាជាអចិន្ត្រៃយ៍ ហើយអនុវត្តបទឈប់បាញ់គ្នាឱ្យបានពេញលេញ និងដោះស្រាយស្ថានភាពដោយសន្តិភាព និងតាមរយៈការចរចាប្រកបដោយប្រសិទ្ធិភាព។ លោកកុយ គួង អនុរដ្ឋលេខាធិការ និងជាអ្នកនាំពាក្យក្រសួងការបរទេសកម្ពុជា បានថ្លែងប្រាប់ VOA ថា ប្រទេសកម្ពុជាអនុវត្តតាមសេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិ។ «ខ្លឹមសារនៃសេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិបានឆ្លុះបញ្ចាំងនូវឆន្ទៈរបស់ប្រទេសកម្ពុជាច្រើនណាស់។ ដូចជា បទឈប់បាញ់គ្នាជាអចិន្ត្រៃយ៍ ការដោះស្រាយជម្លោះដោយសន្តិវិធី ការគាំទ្រតួនាទីសកម្មរបស់អាស៊ានក្នុងជម្លោះខ្មែរ-ថៃ និងជំរុញឱ្យភាគីជម្លោះទាំងពីរសហការជាមួយអង្គការអាស៊ាន។ ជំហរនេះបានធ្វើឡើងស្របនឹងឆន្ទៈរបស់រាជរដ្ឋាភិបាលកម្ពុជាដែលចង់ឱ្យមានភាគីទីបីគឺអាស៊ានក៏បាន អង្គការសហប្រជាជាតិក៏បាន មួយណាក៏បាន ឱ្យតែចូលរួមដោះស្រាយក្នុងបញ្ហាជម្លោះខ្មែរ-ថៃ។ មួយណាដែលអាចដោះស្រាយឱ្យកម្ពុជាបាន កម្ពុជាសូមស្វាគមន៍»។ សេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិបានបញ្ជាក់ថា សមាជិកក្រុមប្រឹក្សាសន្តិសុខអង្គការសហប្រជាជាតិបានសម្តែងការគាំទ្រចំពោះកិច្ចខំប្រឹងប្រែងយ៉ាងសកម្មរបស់អាស៊ានក្នុងបញ្ហានេះ និងលើកទឹកចិត្តឲ្យភាគីទាំងអស់បន្តកិច្ចសហប្រតិបត្តិការជាមួយអង្គការអាស៊ានក្នុងករណីនេះ។ សមាជិកក្រុមប្រឹក្សាសន្តិសុខអង្គការសហប្រជាជាតិបានស្វាគមន៍កិច្ចប្រជុំថ្នាក់រដ្ឋមន្ត្រីការបរទេសអាស៊ាន នៅថ្ងៃទី២២ ខែកុម្ភៈនេះ។ លោកកុយ គួងបានបញ្ជាក់ថា ក្រោយពីសេចក្តីសម្រេចរបស់ក្រុមប្រឹក្សាសន្តិសុខអង្គការសហប្រជាជាតិ ប្រទេសកម្ពុជានឹងចូលរួមកិច្ចប្រជុំថ្នាក់រដ្ឋមន្ត្រីការបរទេសអាស៊ាន ដែលនឹងកោះប្រជុំដោយរដ្ឋមន្ត្រីការបរទេសឥណ្ឌូនេស៊ី ដែលជាប្រធានអាស៊ាន នៅថ្ងៃទី២២ ខែកុម្ភៈនេះ ដើម្បីដោះស្រាយជម្លោះខ្មែរ-ថៃ។ «បើយើងអាចទទួលយកការចរចាទ្វេភាគីបាន យើងមិនចាំបាច់ប្តឹងទៅក្រុមប្រឹក្សាសន្តិសុខអង្គការសហប្រជាជាតិ ដើម្បីកោះប្រជុំជាបន្ទាន់នោះទេ ហើយមកដល់ពេលនេះ អាស៊ានគួរយល់ថាអាស៊ានមិនអាចរុញឱ្យកម្ពុជា-ថៃដោះស្រាយជម្លោះដោយទ្វេភាគី ដោយគ្មានភាគីទីបីចូលរួមនោះទេ»។ សេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិបានបញ្ជាក់ថា សមាជិកក្រុមប្រឹក្សាសន្តិសុខអង្គការសហប្រជាជាតិបានសម្តែងការព្រួយបារម្ភយ៉ាងខ្លាំងរបស់ខ្លួនចំពោះការវាយប្រយុទ្ធគ្នារវាងប្រទេសកម្ពុជា និងប្រទេសថៃ។ ទីភ្នាក់ងារសារព័ត៌មានជប៉ុន Kyodo បានរាយការណ៍នៅថ្ងៃអង្គារនេះថា លោកកាស៊ីត ភិរម រដ្ឋមន្ត្រី ការបរទេសថៃ បានអំពាវនាវឲ្យប្រទេសកម្ពុជាអនុវត្តតាមសេចក្តីថ្លែងការណ៍របស់ក្រុមប្រឹក្សាសន្តិសុខអង្គការសហប្រជាជាតិដែលទទូលឲ្យភាគីទាំងពីរឱ្យដោះស្រាយបញ្ហាព្រំដែនដោយការចរចា។ ប្រទេសកម្ពុជា និងប្រទេសថៃបានអះអាងរៀងៗខ្លួនអំពីការទទួលបានជោគជ័យនៅកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិនៅបូរីញួយ៉កនេះ៕